MOS Technology

Η MOS Technology, Inc., αργότερα και γνωστή ως CSG (Commodore Semiconductor Group), ήταν σχεδιαστής και παραγωγός εταιρία ολοκληρωμένων κυκλωμάτων με έδρα το Νόρισταουν της Πενσιλβάνια στις ΗΠΑ. Η εταιρία ήταν κυρίως γνωστή για τον επεξεργαστή 6502 και διάφορα άλλα προϊόντα για τους οικιακούς υπολογιστές της Commodore International. Το αρκτικόλεξο MOS αποτελεί συντομογραφία των λέξεων Metal Oxide Semiconductor (ελλ. ημιαγωγός οξειδίου μετάλλου) και διαβάζεται κατά πλήρη προφορά των γραμμάτων.

 Ίδρυση 
Η MOS ιδρύθηκε το 1969 στο Valley Forge Industrial Park της Πενσιλβάνιας ως θυγατρική της Allen-Bradley Co., παραγωγού παθητικών στοιχείων. 
Τα προϊόντα της μέχρι το 1975 περίπου ήταν κυρίως συστατικά για αριθμομηχανές τεχνολογίας MOS και TTL, όπως το 100 Bit Shift-Register MTS1001, το 256-Bit-SRAM MCS2050, τα Character-ROMs MOS2017 και MOS2020, η γεννήτρια ρολογιών
MTS2517 και αργότερα τα ολοκληρωμένα κυκλώματα για αριθμομηχανές MPS7529, MPS7530, MPS7541, MPS7542 και MPS7545, που μερικώς προορίζονταν ως προϊόντα του είδους «second source» για την Texas-Instruments-Chips.

 Ο επεξεργαστής 6502 
Το 1974 η MOS προσέλαβε οκτώ πρώην προγραμματιστές της Motorola, μεταξύ αυτών οι Bill Mensch και Chuck Peddle, οι οποίοι είχαν σχεδιάσει τον επεξεργαστή Motorola 6800. Οι νέοι αυτοί συνεργάτες είχαν δυσαρεστηθεί από την τιμολογιακή πολιτική του πρώην εργοδότη τους και έφεραν στη MOS διάφορες ιδέες για τη βελτιστοποίηση του σχεδιασμού επεξεργαστών. Ήθελαν π.χ. να βελτιώσουν τη μοναδική διευθυνσιοδότηση (addressing mode) και παράλληλα να μειώσουν την επιφάνεια του τσιπ αφαιρώντας περιττούς καταχωρητές (processor register) με σκοπό να κατεβούν έτσι τα κόστη παραγωγής. Αποτέλεσμα της προσπάθειας αυτής ήταν ο επεξεργαστής MCS6501 τεχνολογίας NMOS, ο οποίος βγήκε στην αγορά το 1975 στην τιμή 20 δολλαρίων (στα 10% της τότε συνηθισμένης τιμής επεξεργαστών της Intel). Επειδή όμως οι ακίδες του ήταν συμβατές (pin-compatible) με τον 6800, η Motorola στράφηκε δικαστικώς κατά της MOS με αποτέλεσμα ο MCS6501 να αποσυρθεί από την αγορά.

Σε αντίθεση με αυτόν, ο 6502 που κυκλοφόρησε σχεδόν ταυτόχρονα δεν ήταν pin-compatible με τον 6800 και επίσης διέθετε δική του γεννήτρια ρολογιών (integrated clock generator). Αυτά και η ιδιότητά του να μπορεί να χρησιμοποιείται με τσιπ περιφέρειας της Motorola (ακόμη και με διαφορετικούς μικροελεγκτές) στάθηκαν αιτία για την μεγάλη του επιτυχία. Παρουσιάστηκε στην WESCON75 όπου εντυπωσίασε μεταξύ άλλων και τον Στηβ Γουόζνιακ, ο οποίος τον χρησιμοποίησε στους υπολογιστές Apple I και II. Επίσης χρησιμοποιήθηκε από τον σχεδιαστή ολοκληρωμένων κυκλωμάτων Chuck Peddle στον PET 2001 και αργότερα από την Commodore International στον VIC-20, αλλά και σε διάφορους υπολογιστές της Atari.

Τον Ιούνιο του 1975, οι υπεύθηνοι της Motorola συνειδητοποίησαν ότι οι μηχανικοί της εταιρείας είχαν γίνει οι ανταγωνιστές της και έκανε αγωγές στην MOS για παραβίαση διπλωμάτων ευρεσιτεχνίας στον 6800. Αν και ο Chuck Peddle δήλωσε ότι δεν υπήρχε ουσιαστικός λόγος για τις κατηγορίες τους, η κίνηση αυτή είχε ως αποτέλεσμα η διοίκηση της Allen-Bradley αν αποσυρθεί από τη MOS και ουσιαστικά να την παραδώσει στην υπάρχουσα διοίκηση της MOS.

 Commodore Semiconductor Group 
Η πτώση της αγοράς αριθμομηχανών και η μήνυση της Motorola οδήγησαν την MOS σε σοβαρή οικονομική κρίση με αποτέλεσμα την εξαγορά της από την Commodore International τον Σεπτέμβριο του 1976. Μέχρι την εξαγορά η Commodore ήταν ο μεγαλύτερος αγοραστής των ολοκληρωμένων κυκλωμάτων της MOS. Από εκεί και πέρα η MOS συνέχισε την παραγωγή υπό το όνομα Commodore Semiconductor Group (CSG) με έδρα το Νόρισταουν. Στα προϊόντα εξακολουθούσε να χρησιμοποιεί το παλιό λογότυπο της MOS έως το 1989. Μετά την εξαγορά από την Commodore η ανάπτυξη του μικροεπεξεργαστή 6502 διακόπηκε, με αποτέλεσμα την αποχώρηση του Bill Mensch, ενός από τους συνδημιουργούς του τσιπ.

Ενώ η διοίκηση της Commodore δεν χρηματοδότησε την ανάπτυξη και παραγωγή ενός 16-bit 6502, ο Bill Mensch συνέχισε ως ιδιοκτήτης της Western Design Center (WDC) την ανάπτυξη και δημιούργησε το 1983 τον 65C816, ο οποίος μπορεί να λειτουργήσει τόσο σε λειτουργία 8 όσο και σε λειτουργία 16 bit. Το τσιπ χρησιμοποιήθηκε ευρέως και βρέθηκε σε περισσότερο από 5 δισεκατομμύρια συσκευές, όπως βηματοδότες, συστήματα ελέγχου οχημάτων και το Super Nintendo.

Η Commodore συνέχισε την παραγωγή του 6502 με διαφορετικές τροποποιήσεις για τους Commodore 64 και Commodore 128 καθώς και για διάφορα τσιπ περιφέρειας, όπως οι VIC, CIA και SID). Αργότερα ανέλαβε την παραγωγή ολοκληρωμένων κυκλωμάτων για τους υπολογιστές της σειράς Amiga. 

Παρόλο που στις αρχές της δεκαετίας του 1980 η Commodore προσέλαβε δεκάδες γνωστούς μηχανικούς, συμπεριλαμβανομένων των Dave Haynie και Bill Herd, δεν έγιναν σημαντικές επενδύσεις στον τομέα της έρευνας και ανάπτυξης. Άλλες εταιρείες με παρόμοιο μέγεθος είχαν εκατοντάδες μηχανικούς ανάπτυξης. Ακόμα και όταν η Commodore προσπάθησε να ανακάμψει μέσω του μυστικού έργου Commodore 65 στη δεκαετία του 1990, η τεχνολογική πρόοδος παρέμεινε περιορισμένη με αποτέλεσμα την πτώχευση της Commodore International το 1994.

 GMT Microelectronics 
Αμέσως μετά την πτώχευση της Commodore International το 1994, το εργοστάσιο πωλήθηκε σε μια ομάδα πρώην διευθυντών της έναντι 5,3 εκατομμυρίων δολαρίων, στα οποία περιλαμβάνονταν 1 εκατομμύριο δολάρια σε έξοδα για πράγματα όπως π.χ. δεσμεύσεις απέναντι στην Υπηρεσία Προστασίας Περιβάλλοντος (EPA) των ΗΠΑ. Μετονομάστηκε σε GMT Microelectronics (Great Mixed-signal Technologies) και άνοιξε εκ νέου το αρχικό εργοστάσιο της MOS Technology στο Audubon της κομητείας Montgomery της Πενσυλβάνια, το οποίο η Commodore είχε κλείσει το 1993. Στο απόγειο της επιτυχίας της GMT Microelectronics το 1999, 180 υπάλληλοι παρήγαγαν και πούλησαν προϊόντα αξίας 21 εκατομμυρίων δολαρίων. 

Λόγω της παραγωγής επικίνδυνων αποβλήτων, το εργοστάσιο βρισκόταν στον κατάλογο εθνικών προτεραιοτήτων της EPA από το 1989. Το 2001 η EPA έκλεισε το εργοστάσιο. Η GMT διέκοψε τις δραστηριότητές της και εκκαθαρίστηκε.

 Παραπομπές 

 Βιβλιογραφία 
 Bagnall, Brian: On The Edge: The Spectacular Rise and Fall of Commodore, ISBN 0973864907

Κατηγορία:Επιχειρήσεις υπολογιστών
Κατηγορία:Ιστορία υπολογιστών